b'\n_START_ARTICLE_\nLumea de cristal a lui Swarovski\n_START_PARAGRAPH_\nLumea de cristal a lui Swarovski (\xc3\xaen german\xc4\x83 Swarovski Kristallwelten) este un parc de distrac\xc8\x9bii a c\xc4\x83rui tem\xc4\x83 principal\xc4\x83 sunt cristalele. A fost deschis \xc3\xaen anul 1995, c\xc3\xa2nd s-au \xc3\xaemplinit 100 de ani de la \xc3\xaenfiin\xc8\x9barea fabricii de cristale Swarovski din Wattens (Tirol, Austria). Fondatorul parcului a fost artistul Andr\xc3\xa9 Heller.\n_START_SECTION_\nIstoric\n_START_PARAGRAPH_\n\xc3\x8en anul 1995, cu ocazia celebr\xc4\x83rii a 100 de ani de la fondarea companiei D. Swarovski KG, Andr\xc3\xa9 Heller a organizat un parc al minunilor pe un deal artificial amenajat \xc3\xaen apropiere de cl\xc4\x83dirile fabricii de cristale din Wattens. Intrarea se face pe sub un cap gigantic de unde izvor\xc4\x83\xc8\x99te o mic\xc4\x83 cascad\xc4\x83._NEWLINE_\xc3\x8encep\xc3\xa2nd de atunci, Lumea de cristal a lui Swarovski se afl\xc4\x83 \xc3\xaentr-o transformare constant\xc4\x83, cu scopul de a prezenta noi fa\xc8\x9bete \xc3\xaen care pot fi materializate cristalele. Andr\xc3\xa9 Heller a creat o lume de basm cu 14 camere subterane de "cristal". Rezultatul este o explorare a lucr\xc4\x83rilor unor arti\xc8\x99ti de renume interna\xc8\x9bional ca Brian Eno, Tord Boontje, Niki de Saint Phalle, Jim Whiting, Keith Haring, Andy Warhol, Salvador Dal\xc3\xad, Susanne Schm\xc3\xb6gner, Pavel Seide \xc8\x99i mul\xc8\x9bi al\xc8\x9bii.  Punctul culminant al expozi\xc8\x9biei este Centenarul, care, cu cele peste 300.000 de carate, este cel mai mare cristal \xc8\x99lefuit vreodat\xc4\x83._NEWLINE_\xc3\x8en anul 2003 a avut loc o prim\xc4\x83 extindere a complexului, sub conducerea artistic\xc4\x83 a lui Fabrizio Plessi, Thomas Feuerstein, Hans Magnus Enzensberger \xc8\x99i fra\xc8\x9bii Peter \xc8\x99i Roland Neuwirth. Lumea de cristal a lui Swarovski este vizitat\xc4\x83 anual de aproximativ 700.000 de turi\xc8\x99ti. Ea este a doua atrac\xc8\x9bie turistic\xc4\x83 din Austria dup\xc4\x83 Palatul Sch\xc3\xb6nbrunn din Viena._NEWLINE_La intrarea \xc3\xaen Lumea de cristal a lui Swarovski se afl\xc4\x83 un cap de \xc8\x99oarece pe un piedestal. Acesta este un omagiu adus "primului \xc8\x99oarece", prima figurin\xc4\x83 de cristal din gama de produse a fabricii Swarovski. \xc3\x8en anul 1976 ilustratorul tehnic Max Schreck a creat un \xc8\x99oricel din resturi de cristal. Ca urmare a succesului ob\xc8\x9binut de aceast\xc4\x83 figurin\xc4\x83 au fost create ulterior \xc8\x99i alte figurine din cristale Swarovski. Acest tribut reprezentativ este un omagiu adus sc\xc3\xa2nteii creatoare care genereaz\xc4\x83 noi idei.'